CELEX: 62014TN0737
Language: et
Date: 2014-10-24 00:00:00
Title: Kohtuasi T-737/14: 24. oktoobril 2014 esitatud hagi – Vnesheconombank versus nõukogu

12.1.2015   
            
            
               ET
            
            
               Euroopa Liidu Teataja
            
            
               C 7/41
            
         24. oktoobril 2014 esitatud hagi – Vnesheconombank versus nõukogu
   (Kohtuasi T-737/14)
   (2015/C 007/46)
   Kohtumenetluse keel: hispaania
   
      Pooled
   
   
      Hageja: Bank for Development and Foreign Economic Affairs (Vnesheconombank) (Moskva, Venemaa) (esindajad: advokaadid J. Viñals Camallonga ja J. Iriarte Ángel)
   
      Kostja: Euroopa Liidu Nõukogu
   
      Nõuded
   
   Hageja palub Üldkohtul:
   
               —
            
            
               tühistada nõukogu 31.juuli 2014.aasta otsuse 2014/512/ÜVJP artikkel 1 hagejat puudutavas osas ja jätta ta välja selle otsuse lisast;
            
         
               —
            
            
               tühistada nõukogu 31. juuli 2014. aasta määruse (EL) nr 833/2014 artikkel 5 hagejat puudutavas osas ja jätta ta välja selle määruse III lisast;
            
         
               —
            
            
               tühistada uus artikkel 1, mida on muudetud nõukogu 8. septembri 2014. aasta otsusega 2014/659/ÜVJP, hagejat puudutavas osas ja jätta ta välja selle otsuse I lisast;
            
         
               —
            
            
               tühistada uus artikkel 5, mida on muudetud nõukogu 8. septembri 2014. aasta määrusega (EL) nr 960/2014, hagejat puudutavas osas ja jätta ta välja lisast, kuhu ta oli kantud; ja
            
         
               —
            
            
               mõista kohtukulud välja Euroopa Liidu Nõukogult.
            
         
      Väited ja peamised argumendid
   
   Käesolev hagi on esitatud eespool nimetatud normide peale, mis puudutasid piiravaid meetmeid seoses Venemaa tegevusega, mis destabiliseerib olukorda Ukrainas, selles osas, mis puudutavad hagejat.
   Hagi põhjenduseks esitab hageja järgmised kuus väidet.
   
               1.
            
            
               Esimene väide käsitleb põhjendamiskohustuse rikkumist, kuna vaidlustatud normides puudub VEB sõnul mis tahes põhjendus, mis aga takistab tõhusa kaitse koostamist.
            
         
               2.
            
            
               Teine väide käsitleb ilmset viga vaidlustatud sätete aluseks olevate asjaolude hindamisel, kuna seal puudub tegelik faktiline ja tõenduslik alus.
            
         
               3.
            
            
               Kolmas väide käsitleb tõhusa kohtuliku kaitse õiguse rikkumist sätete põhjenduse osas, tõendite puudumist esitatud väidete kohta ja kaitseõiguste ning omandiõiguse rikkumist, kuna ei täidetud põhjendamisnõudeid ja nõuet esitada tõeliseid tõendeid, mis mõjutab kõiki õigusi. Eelkõige on rikutud kaitseõigust, kuna vaatamata asjassepuutuvale ja kiirele taotlusele esitas nõukogu sanktsioone puudutava toimiku väga hilja; see toimik oli lühike ja kergelt koostatav, takistades seega hagejal oma kaitset piisavalt ette valmistada.
            
         
               4.
            
            
               Neljas väide käsitleb võimu kuritarvitamist, kuna esinevad objektiivsed, täpsed ja kokkulangevad kaudsed tõendid, mis võimaldavad väita, et sanktsioone kehtestades oli nõukogu eesmärk erinev sellest, mida ta oli väitnud.
            
         
               5.
            
            
               Viies väide käsitleb omandiõiguse rikkumist, kuna seda õigust on tõsiselt piiratud ilma tegeliku põhjenduseta ja proportsionaalsuse põhimõtet rikkudes.
            
         
               6.
            
            
               Kuues väide käsitleb võrdse kohtlemise põhimõtte rikkumist, kuna VEB võrreldavat seisundit erinevatel turgudel on kahjustatud ilma põhjenduseta.